Vniuersis et singulis presentes litteras inspecturis seu audituris nos miseracione diuina Johannes, tituli Sancti Petri ad vincula, dictus Vlixbonensis, presbiter sacrosancte Romane ecclesie cardinalis, salutem jn Domino sempiternam. Quum, vt ait apostolus, omnes stabimus ante tribunal Christi recepturi prout in corpore gessimus siue bonum siue malum, oportet ergo diem messionis extreme et misericordie operibus preuenire et eternorum intuitu taliter seminare in terris quod reddente Domino cum multiplicato fructu recolligere debeamus in celis, firmam spem fiduciamque tenentes, quod qui parce seminat parce metet et qui seminat in benediccionibus et metet vitam eternam. Cum itaque, sicut accepimus, nonnulli scolares [tam] dyocesis Aboensis quam aliunde [apud] scolas eiusdem dyocesis Aboensis degentes et arcium triuialium exerciciis insistere cupientes, interdum expensarum inopia non modice pregrauantur adeo, vt propter victualium librorumque et aliorum necessariorum carenciam cogantur, licet jnuitj, de dictis inchoatis exerciciis non minus flebiliter quam eciam dampnabiliter sepius resilire, vnde cultum diuinum diminuj non ambigimus et christiane religionis fomentum tepescere proinde verisimiliter formidamus, nisi eisdem scolaribus christifidelium gratuitis elemosinarum suffragiis misericorditer succurratur; cupien[te]s igitur vt scolares in dicte christiane religionis et diuini cultus augmentum de die in diem multiplicentur et requisita ad eorum vsus necessarios prompcius habeantar, vniuersitatem vestram rogamus et in Domino hortamur, quatenus dictos scolares, cum eos ad vos declinare contigerit, pias elemosinas et grata caritatis subsidia petituros, benigne recipiatis et diuine remuneracionis intuitu caritatiue pertractetis ipsis premissorum occasione de bonis vobis a Deo collatis manus porrigendo adiutrices, vt per hec et alia bona opera, que inspirante spiritus sancti gracia feceritis, ad celestia regna mereamini peruenire. Nos n[empe], vt christifideles ipsos per premia ad premia jnuitemus, de omnipotentis Dei misericordia gloriosissimeque virginis Marie, matris eius, et beatorum Petri et Paulj, apostolorum eius, meritis confici, omnibus vere penitentibus et confessis, pro huiusmodi dictorum scolarium necessariis aurum, argentum aut quoad victum uel amictum sev alias quodcumque uel qualecumque caritatiuum subsidium erogantibus et dantibus, darique et erogari ab aliis procurantibus in eorum testamentis uel extra legantibus et legari persuadentibus, tociens quociens premissa uel aliquid permissorum deuote egerint, auctoritate sedis apostolice, qua fungimur in hac parte, centum dies jndulgenciarum de iniunctis eis penitenciis misericorditer in quo [ͻ: Domino] relaxamus, presentibus perpetuis temporibus duraturis. Jn quorum omnium et singulorum fidem et testimonium premissorum presentes nostras litteras proprii nostri sigillj fecimus et jussimus appensione muniri. Datum Rome sub anno a natiuitate Dominj millesimo quadringentesimo duodecimo, jndiccione quinta, die Jouis (ͻ: nona?) * mensis Nouembris, pontificatus sanctissimi in Christo patris et dominj, domini Johannis, diuina prouidencia pape vicesimi tercij, anno tercio.